**УСТАВ**

**НА НАРОДНО ЧИТАЛИЩЕ „СЪЗНАТЕЛНОСТ – 1899” С. ОВЧА МОГИЛА,**

**ОБЩ. СВИЩОВ**

**ОБЩИ ПОЛОЖЕНИЯ**

Чл. 1. Народно Читалище „Съзнателност – 1899” е самостоятелна, независима, самоуправляваща се организация, която осъществява културно –

просветна дейност.

Чл. 2. Народно Читалище „Съзнателност – 1899” със седалище в с. Овча могила, адрес на управление пл. „Възраждане” №7, е юридическо лице с нестопанска цел.

Чл. 3. В дейността на Народно Читалище „Съзнателност – 1899”, наричано за краткост по долу Читалището, могат да участват различни физически и юридически лица.

Чл. 4. Читалището работи в тясно взаимодействие с учебни заведения, културни институти, обществени, неправителствени и други организации, които извършват културно – просветна дейност

Чл. 5. Читалището може да се сдружава с други читалище за защита на своите интереси или за провеждане на съвместни дейности и инициативи.

**ЦЕЛИ И ЗАДАЧИ**

Чл. 6. Целите на Читалището са да задоволява потребностите на гражданите от селото и региона, свързани с:

1. Развитие и обогатяване на културния и духовен живот на социалната и образователна дейност;
2. Разширяване на знанията на гражданите и приобщаването им към ценностите и постиженията на науката, изкуството и културата;
3. Запазване на обичаите и традициите на българския народ;
4. Осигуряване на достъп до информация.

Чл. 7. /1/ Читалището постига своите цели като извършва следните основни дейности:

1. Уреждане и поддържане на библиотеката, читалня и поддържане на електронни информационни мрежи;
2. Развитие и подпомагане на любителското художествено творчество;
3. Организиране на школи, кръжоци, курсове, празненства, концерти, фестивали, спектакли, изложби, чествания и младежки дейности;
4. Събиране и разпространяване на знания за родния край;
5. Създаване и съхраняване на музейни колекции съгласно Закона за културното наследство;
6. Предоставяне на компютърни и интернет услуги.

/2/ За постигане на своите цели Читалището може да извършва други допълнителни дейности, включително стопанска дейност, свързани с предмета на основната му дейност, извършвани в съответствие с действащото законодателство, като приходите от тях се използват за постигане на определените в Устава цели.

/3/ Допълнителната стопанска дейност може да се изразява в:

1. Даване под наем на движимо и недвижимо имущество;
2. Извършване на копирни и печатни услуги;
3. Други, чиито цени са формирани на пазарен принцип.

Чл. 8. Читалището няма право да предоставя собствено или ползвано от него имущество възмездно или безвъзмездно;

1. За хазартни игри и нощни заведения;
2. За дейност на нерегистрирани по Закона за вероизповеданията религиозни общности и юридически лица с нестопанска цел на такива общности;
3. За постоянно ползване от политически партии и организации;
4. на Председателя, секретаря, членове на Настоятелството и Проверителната комисия и на членове на техните семейства;
5. на други организации, клубове и лица, чиито намерения и действия противоречат на добрите нрави, националното самосъзнание и традиции.

**ЧЛЕНСТВО**

Чл. 9. /1/ Членове на Читалището могат да бъдат всички лица, които изявяват желание за това и приемат неговия Устав.

/2/ Членове на Читалището са индивидуални, колективни и почетни.

/3/ Физическите лица могат да бъдат индивидуални и почетни членове.

/4/ Юридическите лица и различните сдружения и обединения на граждани могат да бъдат само колективни членове.

Чл. 10. /1/ Индивидуалните членове са физически лица, български и чуждестранни граждани, без оглед на ограничения по възраст, пол, политически и религиозни възгледи и етническо самосъзнание.

/2/ Индивидуалните членове могат да бъдат действителни и спомагателни:

1. действителните членове са лица, навършили 18 години, които участват в дейността на Читалището, редовно плащат членски внос и имат право да избират и да бъдат избирани;
2. спомагателните членове са лица до 18 години, които участват в дейността на Читалището, редовно плащат членски внос, но нямат право да избират и да бъдат избирани.

Чл. 11. /1/ Колективните членове са юридически лица, регистрирани като такива, и различни сдружения и обединения на граждани

/2/ Колективни членове могат да бъдат:

1. професионални организации;
2. стопански организации;
3. търговски дружества;
4. кооперации и сдружения;
5. културно-просветни и любителски клубове и творчески колективи;
6. учебни заведения.

/3/ Колективните членове се представляват от определено от тях лице и имат право на един глас в Общото събрание.

Чл. 12. Почетни членове могат да бъдат български и чужди граждани, които са дарители или са с изключителни заслуги към Читалището.

Чл. 13. /1/ Желаещите да станат членове на Читалището подават заявление по образец до Председателя.

/2/ За колективен член заявлението се подписва от ръководителя на съответната организация.

/3/ Постъпилите заявления за членство се разглеждат на заседание на Настоятелството.

/4/ Приемането на нови членове се прекратява 30 дни преди провеждане на общо събрание

Чл. 14. Членството се прекратява поради отпадане:

1. при подаване на писмено заявление от съответния член до Председателя;
2. при неплащане на членски внос в рамките на календарната година;
3. при смърт
4. при обявяване в ликвидация или прекратяване дейността на юридическото лице или организация с решение на съответния районен съд.

Чл. 15. Членове на Читалището се изключват с решение на Общото събрание в следните случаи:

1. при грубо нарушение на Устава
2. при действия, уронващи доброто име на Читалището и неговите органи;
3. при нанесени стопански или финансови щети

Чл. 16 Членовете на Читалището имат право:

1. да участват в работата на Общото събрание;
2. да избират и да бъдат избирани в органите на Читалището.
3. да бъдат информирани за дейността на Читалището и на неговите органи.

Чл. 17 Членовете на Читалището са длъжни:

1. да спазват Устава на Читалището и да изпълняват решенията на Общото събрание;
2. да плащат ежегодно членския си внос;
3. да съдействат според възможностите си за постигане на целите и изпълнение на задачите на Читалището.

**ОРГАНИ ЗА УПРАВЛЕНИЕ**

Чл. 18. Органи за управление на Читалището са Общото събрание, Настоятелството и Проверителната комисия.

Чл. 19. /1/ Върховен орган за управление на Читалището е Общото събрание.

/2/ Общото събрание се състои от всички членове на Читалището, които имат право на глас.

Чл. 20 Общото събрание:

1. приема, изменя и допълва Устава;
2. избира и освобождава Председателя на Читалището, определя числения състав и избира и освобождава членовете на Настоятелството и на Проверителната комисия;
3. изключва членове на Читалището;
4. определя основни насоки за дейността на Читалището;
5. взема решение за членуване или за прекратяване на членството на Читалището в читалищно сдружение;
6. приема бюджета на Читалището;
7. приема годишния отчет в срок до 30 март на следващата година;
8. определя размера на членския внос;
9. отменя решения на органите на Читалището;
10. взема решения за прекратяване дейността на Читалището;
11. Взема решения за разпореждане с недвижимите имоти на Читалището;

Чл. 21. 1. Редовно Общо събрание на Читалището се свиква от Настоятелството най-малко веднъж годишно. Извънредно Общо събрание може да бъде свикано по решение на Настоятелството, по искане на Проверителната комисия или на една трета от членовете на Читалището имащи право на глас.

1. Поканата за Общо събрание трябва да съдържа дневния ред, датата,

часа и мястото на провеждането му и кой го свиква. Тя трябва да бъде получена срещу подпис или връчена не по-късно от 7 дни преди датата на провеждането. В същия срок на вратата на Читалището и други общодостъпни места трябва бъде залепена поканата за събранието.

Чл. 22. 1. Общото събрание е законно, ако присъстват най-малко половината от имащите право на глас членове на Читалището.

2. При липса на кворум събранието се отлага с 1 /един/ час. Тогава събранието е законно, ако на него присъстват не по-малко от една трета от членовете при редовно Общо събрание.

3. Решенията за промяна на устава се вземат по чл. 20 ал. 1.

Чл. 23. 1. Настоятелството се избира от членовете на Общото събрание за срок от 3 /три/ години.

2. В състава на Настоятелството се избират членове имащи най-малко 3/три/ поредни години членство в Общото събрание на Читалището.

3. Настоятелството се състои от най-малко 5 /петима/ членове и работи на обществени начала.

4. В Настоятелството не могат да бъдат избирани роднини по права и съребрена линия до четвърта степен, както и съпрузи.

Чл. 24. Настоятелството:

1. Свиква Общото събрание;
2. Осигурява изпълнение на решенията на Общото събрание;
3. Подготвя и внася в Общото събрание проект за бюджет на Читалището и утвърждава щата му;
4. Подготвя и внася в Общото събрание отчет за дейността на Читалището;
5. Назначава секретаря на Читалището и утвърждава длъжностната му характеристика;
6. Назначава и освобождава от длъжност всички други щатни служители;
7. Приема нови членове на Читалището.

Чл. 25. 1. Настоятелството провежда най-малко 4 /четири/ заседания годишно.

2 Заседанията са редовни, когато на тях присъстват не по-малко от половината членове на Настоятелството.

3 Решенията се вземат с мнозинство повече от половината членове на Настоятелството

Чл. 26. /1/Председателят на Читалището е член на Настоятелството и се избира от Общото събрание за срок от три години.

/2/ Председателят:

1. организира, ръководи и контролира дейността на Читалището, съобразно закона, Устава и решенията на Общото събрание.
2. представлява Читалището
3. свиква и ръководи заседанията на Настоятелството и председателства Общото събрание.
4. ръководи текущата дейност на Читалището
5. отчита дейността си пред Настоятелството
6. сключва и прекратява трудовите договори със служителите, съобразно бюджета на Читалището и въз основа решение на Настоятелството.

Чл. 27. /1/ Секретарят на Читалището

1. организира изпълнението на решенията на Настоятелството, включително решенията за изпълнението на бюджета;
2. организира текущата основна и допълнителна дейност;
3. отговаря за работата на щатния и хонорувания персонал;
4. отговаря пряко за спазване на трудовата и финансовата дисциплина от служителите на Читалището;
5. подготвя и внася материалите за заседанията на Настоятелството;
6. следи за правилното водене на регистрите за членовете и за редовността на плащане на членски внос.
7. Представлява Читалището заедно и поотделно с Председателя.

/2/ Секретарят не може да е в роднински връзки с членовете на Настоятелството и на Проверителната комисия по права и по съребрена линия до четвъртата степен включително, както и да бъде съпруг /съпруга/ на Председателя на Читалището.

/3/ За своите действия Секретарят е пряко отговорен пред Настоятелството, където се и отчита;

/4/ Секретарят участва в заседанията на Настоятелството със съвещателен глас.

Чл. 28 /1/ Проверителната комисия се избира от Общото събрание за срок от 3 /три/ години.

/2/ Проверителната комисия се състои най-малко от трима членове и работи на обществени начала.

/3/ В Проверителната комисия не могат да бъдат избирани лица, които са в трудово правни отношения с Читалището или са роднини на членове на Настоятелството, на Председателя или на Секретаря по права линия, съпрузи, братя, сестри и роднини по сватовство от първа степен.

/4/ На свое заседание, от своя състав, Проверителната комисия си избира председател.

Чл. 29. /1/ Проверителната комисия осъществява контрол върху Работата на Настоятелството, Председателя и Секретаря на Читалището по спазване на закона, Устава и решенията на Общото събрание.

/2/ При констатирани нарушения Проверителната комисия уведомява Общото събрание на Читалището, а при данни за извършено престъпление и органите на Прокуратурата.

Чл. 30. 1. Не могат да бъдат избирани за членове на Настоятелството и Проверителната комисия, лица, които са осъждани на лишаване от свобода за умишлени престъпления от общ характер.

**ИМУЩЕСТВО И ФИНАНСИРАНЕ**

Чл. 31. Имуществото на Читалището се състои от право на собственост върху сгради, земи и други имоти, както и от други вещни права, вземания, ценни книжа, и други права и задължения.

Чл. 32. /1/ Читалището няма право да отчуждава недвижими вещи и да учредява ипотека върху тях.

/2/ Движими вещи могат да бъдат отчуждавани, залагани, бракувани или заменяни с по-доброкачествени само по решение на Настоятелството.

Чл. 33. Дейността на Читалището се финансира със средства от следните източници:

1. членски внос;
2. културно-просветна и информационна дейност;
3. субсидии от държавния и общинския бюджет;
4. дарения и завещания от физически и юридически лица;
5. наеми от движимо и недвижимо имущество и арендни вноски;
6. целеви финансирания по проекти;
7. други приходи.

Чл. 34. За отчитане на своята финансова дейност и опазването на имуществото си, Читалището води необходимата отчетност, съгласно изискванията на действащото финансово, счетоводно и данъчно законодателство.

Чл. 35. 1. Настоятелството изготвя годишния отчет за приходите и разходите, който се приема от Общото събрание и може да бъде представят на заинтересовани лица, които имат законно основание за това.

2 Отчетът за изразходваните от бюджета средства се представя в община Свищов.

Чл. 36. 1.Председателят на Читалището ежегодно в срок до 10 ноември представя на Кмета на Община Свищов предложения за своята дейност през следващата година.

2. Годишната програма за развитие на читалищната дейност, приета от Общински съвет – Свищов, се изпълнява от Читалището въз основа на финансово обезпечени договори, сключени с Кмета на Общината.

3. Председателят на Читалището представя ежегодно до 31 март пред Кмета на Общината и Общинския съвет доклад за осъществените читалищни дейности в изпълнение на програма по ал. 2 и за изразходваните читалищни дейности в изпълнение на програма по ал. 2 и за изразходваните от бюджета средства през предходната година.

Настоящият Устав е приет на Общо събрание, проведено на 25. 10. 2010г.

***Д О К Л А Д***

***ЗА ИЗПЪЛНЕНИЕ НА ГОДИШНАТА ПРОГРАМА ЗА РАЗВИТИЕ НА НАРОДНО ЧИТАЛИЩЕ „СЪЗНАТЕЛНОСТ – 1899” СЕЛО ОВЧА МОГИЛА, ОБЩИНА СВИЩОВ ЗА 2019 ГОДИНА***

Основните приоритети на Читалището са насочени към обогатяване на културния живот в селото и удовлетворяване потребностите на населението чрез:

- съхранение и развитие на традициите на българския фолклор

- възпитаване и утвърждаване на националното самосъзнание и културната идентичност

- работа с различни възрастови и етнически групи

- разширяване знанията на гражданите

- осигуряване на достъп до информация и комуникация

Стремежа на ръководството и служителите на Читалището беше насочен към цялостно изпълнение на мероприятията от културния календар на селото и изяви на съставите в общински, регионални и национални мероприятия.

Основни направления в дейността на читалището:

***БИБЛИОТЕЧНА ДЕЙНОСТ***

Библиотечната дейност е една от основните функции на читалището. В библиотеката се събират, обработват, организират, съхраняват и предоставят за обществено ползване библиотечни и информационни услуги за населението. Тя осигурява свободен достъп за своите читатели, като персонала на читалището обръща внимание за привличането на нови читатели от подрастващите и създаване на трайни навици за четене и получаване на знания и умения.

Читалището разполага с добре обзаведена библиотека с детски отдел, заемна за възрастни и две читални. В библиотеката има необходимата техника и интернет, което видимо се отразява на резултатите. За общ, безплатен достъп са и трите компютърни конфигурации по програма „Глобални библиотеки”. Програмата даде възможност да се въведе модернизирането на библиотеката в читалището и да подпомогне приобщаването на гражданите към глобалното информационно общество. Учениците от двете учебни заведения намиращи се на територията на селото използват услугите на глобалната мрежа. Клиенти на глобалната библиотека са и немалкото посетители на Специализираната болница за рехабилитация, намираща се на територията на селото.

През изминалата година библиотеката се обогати с 100 книги /ново закупени и набавени чрез дарителска кампания/. В края на годината библиотечния фонд достигна 17999 тома научно – популярна, художествена и детска литература, която задоволява потребностите на учащите от двете учебни заведения в селото, местното население и гостите на селото.

Проведоха се тематични срещи с читатели от двете учебни заведения в селото.

***КУЛТУРНО МАСОВА ДЕЙНОСТ***

Изпълнени са мероприятията от културния календар на селото за 2019 година.

Действащите групи при читалището се включват активно в местните и общинските празници, което е доказателство, че читалището заема своето място за съхранението и популяризирането на местните традиции и обичаи и е културен двигател на селото.

Независимо от достигнатите резултати, трябва да продължи търсенето на нови форми за откриване, отглеждане и изява на творческите заложби у децата и възрастните чрез участието им в читалищните колективи.

За популяризиране на традициите и културните ценности чрез различните форми на любителско творчество, самодейните състави от читалището взеха участие в престижни Национални фестивали и надпявания и се върнаха с много заслужени награди и отличия: Национален фестивал на възрожденската и патриотична песен “Топчето пукна” – Клисура 2019 Смесена певческа група, Мъжка певческа група; Общински празник с. Морава - Женска певческа група, Мъжка певческа група, Смесена певческа група, Група за стари градски песни, Танцов състав за автентичен фолклор, Народен оркестър, Група за народни обичаи; ФФ „Хуморът в народното но творчество”с. Дъскот - Смесена певческа група, Мъжка певческа група и индивидуално изпълнение на Петър Русанов; с. Обединение Национален събор-надпяване Мита Стойчева „Авлига пее”- Женска певческа група, Смесена певческа група; Балкански събор на българската песен гр. Априлци - Смесена певческа група, Мъжка певческа група; ФФ „Северняшка китка” гр. Павликени Женска певческа група, Мъжка певческа група, Смесена певческа група; ФФ”Път,вдъхновение,вяра” гр. Белене - Женска певческа група, Смесена певческа група, Мъжка певческа група; Национален фестивал- „Искри от миналото”- Априлци- Женска певческа група, Смесена певческа група, Мъжка певческа група; ФФ”Богородична стъпка” гр. Стара Загора - Смесена певческа група, Мъжка певческа група; НФ”Фолклорен извор”- Царевец – Женска певческа група, Мъжка певческа група, Смесена певческа група; 120г. Читалище - Юбилеен концерт – Детска вокална група, Женска певческа група, Смесена певческа група, Мъжка певческа група Празник „ Роден край”- Смесена певческа група, Мъжка певческа група.

Девети Национален Фестивал за Детски и младежки фолклор „С песни и танци в Овча могила”, Седмо издание на ”Фестивал на българската погача”- Овча могила

Отбелязани бяха бележити дати и годишнини, свързани с историята ни.

Чествани бяха национални празници и празници от обредния празничен календар на българите.

Организиран е традиционния празник на селото.

***ЛЮБИТЕЛСКО ХУДОЖЕСТВЕНО ТВОРЧЕСТВО***

Една от най-важните задачи на читалището е грижата за развитие на любителското художествено творчество.

Към читалището работят следните самодейни състави: Женска певческа група, Мъжка певческа група, Смесена певческа група, Танцов състав за автентичен фолклор, Народен оркестър, Детски танцов състав, Детска вокална група, Мажоретен състав, Група за обичаи, Група за стари градски песни, ателие „Сръчни ръце”, Група за художествено слово.

Българинът има специално отношение към духовността, към богатството на културните традиции и обичаи.

Групите ни за любителско художествено творчество се представят отлично на престижни сцени в различни краища на страната. Ние пазим живи народните традиции, разкриваме красотата на народните обичаи, певческото и танцово изкуство, пресъздаваме ги на сцената и се връщаме винаги с голямо удовлетворение, заслужени отличия и награди.

***ФИНАНСОВА ОБЕЗПЕЧЕНОСТ***

През 2019 година средствата за финансиране дейността на читалището са получавани въз основа на договор съгласно чл. 26 а, ал. 3 от ЗНЧ. Същите са разходвани и отчетени съгласно изискванията Закона за държавния бюджет на РБ и Закона за счетоводството.

Работихме за подобряване финансовото състояние на читалището чрез:

- отдаване под наем на земеделски земи собственост на читалището.

- изнасяне на платени концерти

-осъществяване на контакти с граждани и фирми за набиране на средства

- членски внос

- читателска такса

- дарения

допълнителни средства за по-активно участие на любителските състави и индивидуални изпълнители в местни и национални програми; за организиране и провеждане на Национален Фестивал за детски и младежки фолклор „С песни и танци в Овча могила. „Фестивал на българската погача” и „Празник на селото”.

Спечелихме и реализирахме проект: „Българските библиотеки – съвременни центрове за четене и информираност”.

***МАТЕРИАЛНА БАЗА***

Читалището разполага с добре обзаведена библиотека, читалищен салон, заседателна зала, лекционна зала и гримьорни. Има необходимото оборудване: компютърни конфигурации, мултимедия, видеокамера, озвучителна апаратура, музикални инструменти, реквизити и носии за самодейните състави. Сградният фонд се поддържа в добро състояние.

***УПРАВЛЕНСКА ДЕЙНОСТ***

Проведени са седем броя заседания на Настоятелството, на които са разглеждани следните по-важни въпроси:

- подготовка на съставите за предстоящи участия за 2019 година;

- одобряване на Културен календар за 2020 година;

- организиране и провеждане на Национален Фестивал за детски и младежки фолклор „С песни и танци в Овча могила”;

- организиране и провеждане на „Фестивал на българската погача”

- организиране Празник на родния край

- финансови въпроси и др.

Дейността на ръководството беше насочена към търсене на нови форми за до финансиране на културните мероприятия в селото и разнообразяване на културния живот.

Читалищното настоятелство организира своята дейност, чрез взаимодействие с местната власт, културния клуб на пенсионера, основното училище, детската градина и ромския етнос.

В своята дейност читалището се ръководи от нормативните документи: ЗНЧ, Наредба за опазване на библиотечните фондове и Закона за счетоводството. Стреми се да изпълнява основните текущи и стратегически планове, изготвени на базата на тези нормативни документи. Осъществените мероприятия фактически доказват това. Най-важния фактор в нашата работа са потребителите и затова мероприятията са насочени към тях и към техните потребности. Оценка за изпълнението им е отношението на хората към институцията читалище. Тяхната активност, изразяваща се в посещенията и участията им в различните мероприятия доказват, че тя е на ниво. Разбира се, има какво да се желае. Читалищните служители, със своето отношение към работата и компетентността си, са в състояние да работят още по-усърдно за едно устойчиво и съвременно развитие на читалищната дейност. Разбира се необходими са не само желание и способности, но и по-вече финансови средства за реализиране на целите и задачите, защото читалището е значима обществена институция, съхраняваща културната идентичност на общината, региона и страната.

Докладът е приет на Общо събрание на НЧ „Съзнателност – 1899” с. Овча могила на 27.03.2019г.

**НЕЛИ ВЕЛИКОВА**

*Председател ЧН*

**НАРОДНО ЧИТАЛИЩЕ “СЪЗНАТЕЛНОСТ – 1899” СЕЛО ОВЧА**

**МОГИЛА, ОБЩИНА СВИЩОВ**

**Г О Д И Ш Н А П Р О Г Р А М А**

***ЗА РАЗВИТИЕ НА НАРОДНО ЧИТАЛИЩЕ „СЪЗНАТЕЛНОСТ – 1899”***

***С. ОВЧА МОГИЛА, ОБЩИНА СВИЩОВ ПРЕЗ 2019 ГОДИНА***

Читалищата са първите културни институти в България създадени, още преди Освобождението. Те са носители на българския дух и култура през вековете. Читалищата носят в себе си културното наследство, традиции, образование, възпитание и благотворителност, които са в основата на тяхната дейност в полза на обществото.

Основна дейност на читалището като традиционно самоуправляващо се културно просветно сдружение в населеното място е да осъществява културния живот и приобщаването на гражданите към постиженията на науката, изкуството и културата. Да работи за запазването на обичаите и традициите на българския народ и утвърждаване на националното самосъзнание.

Създаването и поддържането на съвременна културна среда е основен инструмент за целенасочено благоприятно въздействие върху развитието на селата в страната, това ще допринесе за съхранение на българската национална идентичност, с характерните традиции и обичаи.

**Насоки, цели и задачи за развитие на читалищната дейност за 2019г.**

**Основна цел** на читалището е да бъде културно просветно средище с активни културни, информационни, социални и граждански функции.

За осъществяването и е необходимо:

- Развитие и утвърждаване на духовните и културни ценности на гражданското общество;

- Утвърждаване на традиционните читалищни дейности и търсене на нови съвременни форми за тяхното развитие;

- Проучване, възстановяване, запазване и пресъздаване на обичаите и традициите в селото;

- Читалището да съществува, като общодостъпен център за библиотечно и информационно осигуряване на населението, чрез ускорено навлизане на съвременните комуникационни и информационни технологии;

- Разширяване възможностите на читалището за предоставяне на услуги, свързани с реализация на личността, повишаване на компетентността на населението.

**Задачи:**

- Разширяване дейността на читалището. Подобряване качеството на провежданите мероприятия;

- Търсене на нови начини и способи за създаване на условия за развитие на художествената самодейност;

- Търсене на нови форми на работа, които да обогатят и разширят дейността на читалището;

- Активна работа с малцинствените групи от населението за приобщаването им в културния живот на селото;

Като основна задача остава и за в бъдеще работата с младото поколение и подрастващите, а това са ученици от Основно училище „Св. Св. Кирил и Методий” и децата от ЦДГ „Радост”

**Библиотечна дейност:**

**-** Разработване на проекти за обновяване на библиотечния фонд;

- Прочистване и отчисляване на библиотечния фонд;

- Осигуряване достъп до интернет на читателите;

- Системно комплектуване и организация на библиотечния фонд за бързо и качествено обслужване на читателите;

- Абонамент за периодични издания и ежедневници;

- Увеличение броя на читателите;

- Подобряване дейността на библиотеките, съобразена с интересите и нуждите на населението, чрез различни форми на културно-масова работа;

- Осъществяване на изложби, свързани с бележити дати на личности и събития от местен, регионален и национален характер;

- Организиране на срещи с млади читатели и подрастващи от училищата, за популяризиране на четенето на книги като духовна необходимост;

- Работа по препоръчителна литература за деца;

- Организиране и провеждане на „Лятна работа с деца в библиотеката;

- Организиране на срещи с поети и писатели от региона и областта.

**Културно масова дейност:**

През годините на своето съществуване, читалищата са се наложили като най-масовата и разпространена форма, призвана да задоволява културните потребности на населението. До днес те са пазители и разпространители на духа и културата на българския народ.

**-** изпълнение на календарния план за 2019 година за събития и прояви с местно значение;

- участие в мероприятия и събития с Общинско и регионално значение;

- участие в Общински чествания на бележити дати;

- участие в Общински празници;

- участие в събори и прояви с регионално значение;

- участие в Национални събори на Народното творчество и надпявания с конкурсен характер.

**Любителско художествено творчество**

Художествено-творческата дейност в читалището цели запазване и развитие на традиционните ценности на българския народ, съхранение на обичаите и традициите, както и създаване на нови традиции, породени от нуждите на местните общности.

Към читалището работят десет състава: Женска певческа група, Мъжка певческа група, Смесена певческа група, Танцов състав за автентичен фолклор, Театрален състав, Народен оркестър, Детски танцов състав, Група за народни обичаи, Детска вокална група. Група за стари градски песни, които от своя страна събират различни поколения с еднородни интереси. Всички те активно участват в ежегодни регионални, национални и международни фестивали, като с това допринасят за запазването и разпространението на българските народни традиции и самобитност.

Развитието на самодейните колективи се състои в:

- актуализиране на репертоари, обновяване на съставите, подобряване на вътрешния микроклимат;

- осигуряване на по-добри условия за репетиционна дейност и обучение;

- да се търсят възможности за повишаване качеството на културния продукт, създаван в читалището, и за неговата по-широка реализация;

- работа с детски групи за художествена самодейност от Основно училище „Св. Св. Кирил и Методий”;

- съвместна дейност с Културен клуб на пенсионера за участие в местни и общински мероприятия.

**Подобряване финансовото състояние на Читалището:**

Читалищното настоятелство и служителите ще насочват своята работа към привличане на допълнителни средства за подобряване на финансовото състояние. Управленската инициатива ще се засили, като се търсят нови спонсори и съмишленици за читалищното дело. Максимално ще се снижат разходите за текуща издръжка, за да могат наличните средства да се насочват предимно за културно – масова дейност.

**Приходи:**

През 2019година читалището ще реализира приходи от:

- държавна субсидия;

- общинско финансиране;

- дарения и спонсорство;

- проекти;

- любителско творчество;

- членски внос и читателска такса;

- наем от 50 дка земеделска земя;

- наем от ползване на читалищно имущество;

- концертни изяви на съставите;

**Обучения и квалификация**

**-** участие на щатния персонал в семинари, обучения и други свързани с повишаване на квалификацията.

**Материално – техническа база**

* Поддържане и обогатяване на съществуващата МТБ;
* Ремонти дейности и оборудване;
* Кандидатстване с проекти за допълваща субсидия към МК;
* Кандидатстване с проекти по програми на ЕС;
* Кандидатстване с проекти по програма местни инициативи;

**Фестивали и събори и чествания на читалището и селото**

* ІХ Национален фестивал на детски и младежки фолклор „С песни и танци в Овча могила”;
* VIІ Регионален фестивал на българската погача в с. Овча Могила;
* 120 години от създаването на НЧ „Съзнателност - 1899“ с. Овча могила;
* Празник на родния край;

**Честване на бележити дати и годишнини от историята и празници от бита**

* Бабин ден; Трифон – Зарезан, Тодоров ден, Баба Марта, Ден на самодееца, 8 март, Великденски празници, Ден на театъра, Коледни и новогодишни празници и др.
* Трети март - Освобождението на България, 24 майДен на българската просвета и култура и на славянската писменост, 1 юни – Ден на детето,

6 септември Деня на Съединението, 22 септември – Ден на независимостта, 1 ноември – Ден на народните будители и др.

ПРЕДСЕДАТЕЛ:

/Нели Великова/

СПИСЪЧЕН СЪСТАВ НА НАСТОЯТЕЛСТВОТО ПРИ НАРОДНО ЧИТАЛИЩЕ

„СЪЗНАТЕЛНОСТ – 1899” СЕЛО ОВЧА МОГИЛА, ОБЩ. СВИЩОВ

1. Нели Адрианова Великова – председател
2. Христан Димитров Христов – член
3. Благо Борисов Блажев – член
4. Петър Симеонов Симеонов – член
5. Дека Атанасова Иванова – член
6. Милена Петкова Кирова – член
7. Соня Атанасова Кръстева – член
8. Димитър Иванов Илиев – член
9. Атанас Иванов Атанасов – член

СПИСЪК НА ПРОВЕРИТЕЛНА КОМИСИЯ ПРИ НАРОДНО ЧИТАЛИЩЕ

„СЪЗНАТЕЛНОСТ – 1899” СЕЛО ОВЧА МОГИЛА, ОБЩ. СВИЩОВ

1. Ваня Петрова Цветанова - председател
2. Бориска Страхилова Йорданова - член
3. Елена Павлова Георгиева - член